N Á R O D N Á   R A D A   S L O V E N S K E J   R E P U B L I K Y

IX. volebné obdobie
			


N á v r h

skupiny poslancov Národnej rady Slovenskej republiky 


n a  p r i j a t i e

[bookmark: _Hlk127200235][bookmark: _Hlk176809560]uznesenia Národnej rady Slovenskej republiky ku kritickej situácii 
vo Fakultnej nemocnici Trenčín



	P r e d k l a d a j ú :
	
	Návrh na uznesenie:

	Marek KRAJČÍ v.r.
Gábor GRENDEL v.r.
Michal ŠIPOŠ v.r.
Lukáš BUŽO v.r.
Roman MIKULEC v.r.
Rastislav KRÁTKY v.r.
Peter POLLÁK v.r.
Anežka ŠKOPOVÁ v.r.
Július JAKAB v. r.
	
	1. Návrh uznesenia Národnej rady Slovenskej republiky
2. Odôvodnenie



[bookmark: __DdeLink__1042_3691294648]
 










[bookmark: _GoBack]


Bratislava september 2024

[bookmark: _Hlk89090507]NÁRODNÁ RADA SLOVENSKEJ REPUBLIKY

IX.  volebné obdobie

Návrh

UZNESENIE 
NÁRODNEJ RADY SLOVENSKEJ REPUBLIKY

z ... 2024,

ku kritickej situácii vo Fakultnej nemocnici Trenčín

Národná rada Slovenskej republiky:

A) so znepokojením
1. sleduje medializované informácie o odchode kvalifikovaných lekárov z kardiologického oddelenia Fakultnej nemocnice Trenčín,
2. vníma obmedzenie činnosti kardiologického oddelenia Fakultnej nemocnice Trenčín v mesiacoch júl až september 2024, počas ktorých boli pacienti s akútnymi zdravotnými problémami prevážaní do vzdialenejších nemocníc, keďže pre zlé manažérske rozhodnutia jej štatutárneho orgánu nebola Fakultná nemocnica Trenčín schopná poskytnúť im potrebnú zdravotnú starostlivosť, 
3. vníma podozrenia z porušenia koncesnej zmluvy č. 119/19 (ID zmluvy v CRZ: 4054691), na základe ktorej mali byť vo Fakultnej nemocnici Trenčín vymenené teplovodné rozvody a zariadenia kotolne,
4. vníma medializované informácie o ohrození zdravia pacientov a personálu nemocnice baktériou legionella, ktorá sa na základe skúmania hygienikov našla vo Fakultnej nemocnici Trenčín v teplej vode z vodovodného potrubia a ktorá sa šíri prevažne v starých vodovodných potrubiach;

B) dôrazne žiada ministerku zdravotníctva Slovenskej republiky Zuzanu Dolinkovú, ktorá je štatutárnym orgánom zriaďovateľa Fakultnej nemocnice Trenčín, aby do 7 dní od schválenia tohto uznesenia 
1.   zabezpečila poslancom Národnej rady Slovenskej republiky prístup do všetkých priestorov Fakultnej nemocnice Trenčín, v ktorých boli na základe koncesnej zmluvy č. 119/19 (ID zmluvy v CRZ: 4054691) realizované výmeny teplovodných potrubí a zariadení kotolne,
2.   vykonala kroky, ktoré budú smerovať k neodkladnému vykonaniu znaleckého posudku zhodnotenia stavu výmeny teplovodných potrubí vo Fakultnej nemocnici Trenčín v zmysle koncesnej zmluvy č. 119/19 (ID zmluvy v CRZ: 4054691) a výkazu výmeru prác, ktorý odovzdal koncesionár, 
3.   predložila Národnej rade Slovenskej republiky realizovaný rozpis služieb na kardiologickom oddelení vo Fakultnej nemocnici Trenčín za obdobie mesiacov júl a august 2024,
4.   predložila Národnej rade Slovenskej republiky rozpis služieb na kardiologickom oddelení vo Fakultnej nemocnici Trenčín v mesiaci september 2024,
5.   predložila Národnej rade Slovenskej republiky personálne obsadenie pracovných miest na kardiologickom oddelení vo Fakultnej nemocnici Trenčín, vrátane druhu pracovnoprávneho vzťahu jednotlivých zamestnancov a dĺžke ich pracovného času v anonymizovanej podobe,
6.   predložila Národnej rade Slovenskej republiky zoznam zmlúv, objednávok a faktúr za zdravotnícky materiál pre potreby kardiologického oddelenia Fakultnej nemocnice Trenčín od 1.1.2024 do 30.6.2024 a od 1.7.2024 do 10.9.2024.


DÔVODOVÁ SPRÁVA

Fakultná nemocnica Trenčín sa v uplynulom období stala symbolom manažérskeho zlyhania jej vedenia. Kolaps kardiologického oddelenia či podozrenia z fingovanej výmeny starých vodovodných potrubí a následne šírenie nebezpečnej baktérie môžu mať za následok priame ohrozenie životov a zdravia pacientov a zhoršenia pracovných podmienok pracovníkov nemocnice. Ministerka zdravotníctva Zuzana Dolinková namiesto riešenia vzniknutej situácie, transparentného informovania a predstavenia návrhov krízových riešení iba zavádza verejnosť a tvári sa, že problém vo Fakultnej nemocnici Trenčín neexistuje. 
Napriek tomu sa vždy vynárajú nové podozrenia zo zlyhaní manažmentu tejto nemocnice a z uprednostňovania iných záujmov nad záujmy pacientov. Podozrenia zo zlyhaní manažmentu nemocnice a ohrození životov a zdravia pacientov sú natoľko vážne, že si vyžadujú neodkladný a odborný zásah zo strany Ministerstva zdravotníctva Slovenskej republiky a vykonanie kontroly zo strany Úradu pre dohľad nad zdravotnou starostlivosťou. 
Ministerka zdravotníctva Slovenskej republiky Zuzana Dolinková je priamo zodpovedná za situáciu vo Fakultnej nemocnici Trenčín, nakoľko práve ona vymenovala súčasného riaditeľa tejto nemocnice do funkcie. Ako štatutárny orgán zriaďovateľa má navyše plnú kompetenciu a právomoc za manažérske zlyhania vyvodiť voči riaditeľovi nemocnice zodpovednosť. Nakoľko do dnešného dňa tak neurobila, preberá za situáciu vo Fakultnej nemocnici Trenčín plnú zodpovednosť.
Z dôvodu nečinnosti ministerky zdravotníctva a pre objektívne a transparentné posúdenie miery zlyhania vo Fakultnej nemocnici Trenčín je nevyhnutné, aby mali poslanci Národnej rady Slovenskej republiky, prevažne členovia Výboru Národnej rady Slovenskej republiky pre zdravotníctvo, prístup v sprievode zamestnancov nemocnice do všetkých jej priestorov, v ktorých boli realizované výmeny teplovodných potrubí a zariadení kotolne, keďže existujú dôvodné pochybnosti o uskutočnení objednaných prác, a aby Ministerstvo zdravotníctva Slovenskej republiky dalo vypracovať znalecký posudok, ktorého predmetom bude posúdenie dodaných tovarov a služieb podľa zmluvy.
Pre posúdenie personálnej stabilizácie kardiologického oddelenia vo Fakultnej nemocnici Trenčín je nevyhnutné, aby sa mohli poslanci Národnej rady Slovenskej republiky oboznámiť s rozpisom služieb za minulé mesiace a mesiac september, vrátane druhu pracovnoprávneho vzťahu (práca na trvalý pracovný pomer, na dohodu o prácach vykonávaných mimo pracovného pomeru a pod.)  a pracovného času súčasného zdravotníckeho personálu.
